b'\n_START_ARTICLE_\nKlassitsism\n_START_SECTION_\nKlassitsism arhitektuuris\n_START_PARAGRAPH_\nArhitektuuris kasutati rohkesti sambaid, kupleid ja kolmnurkseid viile. Ehitati suuri harmoonilisi ansambleid (n\xc3\xa4iteks Peterburis). Eestis esindavad klassitsismi Tartu \xc3\x9clikooli peahoone (1803\xe2\x80\x931809, arhitekt J. W. Krause), Toompea haldushooned ja hulk m\xc3\xb5isaansambleid. _NEWLINE_Perioodi u 1770.\xe2\x80\x931790. aastateni v\xc3\xb5ib Eestis pidada varaklassitsismiks, kus klassitsismi elemente kasutati enamjaolt k\xc3\xa4sik\xc3\xa4es baroksetega. Perioodi ca 1800\xe2\x80\x931830 (osalt ka 1840) v\xc3\xb5ib pidada k\xc3\xb5rgklassitsismi ajastuks, mil baroksed vormid olid enamasti juba h\xc3\xbcljatud. Sellele j\xc3\xa4rgneb nn j\xc3\xa4relklassitsismi periood, mil valitsenud historitsismis kasutati sageli veel endiselt klassitsismi elemente v\xc3\xb5i (harvemini) ehitati endiselt klassitsismi reeglitest l\xc3\xa4htuvalt. Alates 20. sajandi algusest r\xc3\xa4\xc3\xa4gitakse uusklassitsismist. Uusklassitsismi on Eesti viljeldud paralleelselt juugendarhitektuuriga 1920. aastatel, eriti aga 1940.\xe2\x80\x931950. aastatel (vahel nimetatud ka stalinistlikuks arhitektuuriks).\n_START_SECTION_\nKlassitsism maali- ja raidkunstis\n_START_PARAGRAPH_\nMaali- ja raidkunstis eelistati m\xc3\xbctoloogilist v\xc3\xb5i ajaloolist ainestikku. Portreedele oli omane idealiseeriv laad. Kompositsioonis taotleti selgust ja rahulikkust.\n_START_SECTION_\nKlassitsism Eesti kirjanduses\n_START_PARAGRAPH_\nEesti kirjanduses on klassitsismi m\xc3\xb5ju m\xc3\xa4rgata K. J. Petersoni luules.\n_START_SECTION_\nKlassitsism teatris\n_START_PARAGRAPH_\nTeatris muutus klassitsismi ajal \xc3\xbcldiseks t\xc3\xa4nini p\xc3\xbcsiv karplava. Barokkteatriga v\xc3\xb5rreldes lavakujundus lihtsustus. N\xc3\xa4itlemisstiil p\xc3\xb5hines deklameerimisel, liikumine ja \xc5\xbeestid allusid v\xc3\xa4rsir\xc3\xbctmile. Pear\xc3\xb5hk pandi ansamblim\xc3\xa4ngule.'